Pratimokša
Pratimokša (sanskriti keeles prātimokṣa; paali keeles pāṭimokkha ‘täielik vabanemine’; tiibeti keeles so sor thar pa; hiina keeles 波羅提⽊叉 poluotimucha; jaapani keeles haradaimokusha) on budistliku koguduse (sangha) käitumisjuhiste kogu, mis sisaldub Prātimokṣa-sūtra’s. Selle paalikeelne versioon Pāṭimokkha-sutta kuulub Vinayapiṭaka esimese osa Suttavibhaṅga koosseisu. Erinevates koolkondades on pratimokša reeglite arv erinev. Theravaada vinaja sisaldab näiteks 227 reeglit munkadele ja 348 nunnadele. Enamus pratimokša reegleid määratlebki munkade-nunnade igapäevaelu korraldust. Pratimokša reegleid retsiteeritakse sanghas kord kuus. Mõne reegli vastu eksinu tunnistab selle kõigi ees üles ja võtab vastu karistuse vastavalt eksimuse suurusele. Neli kõige raskemat eksimust (pārājika) on järgmised: teadlik suguline vahekord, vargus, inimese tapmine ja valetamine vaimsete võimete või teadmiste saavutamise kohta, mille eest on karistuseks sanghast väljaheitmine ilma tagasipöördumise võimaluseta.